IKKI ShAXS O`ZBEKISTON FUTBOLIDAN BIR UMRGA ChETLATILDI

O`zbekiston Futbol Federasiyasi 

mamlakatimizda bolalar futbolini rivojlantirish, bolalar va o`smirlar 

orasida futbolni yanada ommalashtirish borasida bir qator chora-tadbirlarni 

amalga oshirmoqda. Ammo shunga qaramay, viloyat futbol federasiyalari 

tomonidan yurtimizda bolalar futbolining rivojlanishiga  to`g`anoq bo`ladigan

 ba`zi noxolisliklarga  yo`l qo`yilmoqda. 
Shu yilning 23-29 noyabr kunlari Buxoro 

shahrida Qoraqalpog`iston Respublikasi, Toshkent shahri va viloyatlar terma 

 jamoalarining  2000-yilda tug`ilgan o`smirlar guruhlari o`rtasida 

Respublika chempionati bo`lib o`tgani haqida avval xabar bergandik. 

Chempionatda 12ta jamoa 4ta guruhga bo`lingan holda qatnashdi. 
Mana shu musobaqada Sirdaryo viloyati terma

 jamoasi tarkibida yoshi kichraytirilgan va qaydnomadan o`tmagan futbolchi 

ishtirok etayotgani O`FF vakili tomonidan aniqlangan va Sirdaryo viloyati 

terma jamoasining barcha natijalari bekor qilinib, musobaqadan 

chetlashtirilgan. 
Buxoro shahrida o`tkazilgan futbol bo`yicha 

Respublika chempionatida aniqlangan kamchiliklar, noxolislik, 

ko`zbo`yamachilik va mamlakatimizda bolalar va o`smirlar futbolini rivojiga 

to`g`anoq bo`layotgan illatlarni kelgusida bartaraf etish hamda musobaqada 

ishtirok etuvchi jamoa rahbarlari va murabbiylarining mas`uliyatini oshirish 

maqsadida O`zbekiston Futbol Federasiyasi prezidenti Umid Ahmadjonovning 

buyrug`i chiqdi. 
Buyruqda Sirdaryo viloyati jamoasi 

musobaqada yoshi kichraytirilgan hamda musobaqada ishtirok etish bayonnomasiga

 kiritilmagan futbolchilar bilan ishtirok etgan holda, noxolislikka yo`l 

qo`ygani, ma`lumotlarni qalbakilashtirgani sababli viloyat jamoasiga mas`ul

 bo`lgan shaxslar Jahongir Murodqosimov va Ahror Mirazimovlarni futboldan 

butunlay chetlashtirish va ularga futbol faoliyati bilan shug`ullanish uchun 

berilgan lisenziya, sertifikatlarni bir umrga bekor qilish yuzasidan 

O`zbekiston Respublikasi Jismoniy tarbiya va sport davlat qo`mitasiga 

taqdimnoma kiritilishi aytib o`tilgan. 
Shuningdek, Sirdaryo viloyati futbol 

federasiyasi aniqlangan faktlar yuzasidan tegishli mas`ullarga keskin 

choralar ko`rishi va ko`rilgan choralar to`g`risida 3 kun muddatda  O`zbekiston 

futbol federasiyasiga ma`lumot taqdim etishi belgilab qo`yilgan. 
Mazkur buyruq barcha hududiy federasiyalar

 e`tiboriga etkazilib, yuqoridagi holatlar takrorlansa, O`zbekiston futbol

 federasiyasi tomonidan keskin choralar ko`rilishi to`g`risida ogohlantirildi.
 
Manba: www.the-uff.com